ผู้ค้าหวยออนไลน์ร้องเจอขู่รีดภาษี
สมาคมผู้ค้าสลากออนไลน์ร้องคลัง เจ้าหน้าที่สรรพากรขู่เก็บภาษีตั้งแต่หลักพันยันหลักแสนบาท โวยรัฐไม่เหลียวแลออกกม.ยกเว้นภาษี
29 มี.ค. 2555

สมาคมผู้ค้าสลากออนไลน์ร้องคลัง เจ้าหน้าที่สรรพากรขู่เก็บภาษีตั้งแต่หลักพันยันหลักแสนบาท โวยรัฐไม่เหลียวแลออกกม.ยกเว้นภาษี 
นายชัยวัฒน์ ระวีแสงสูรย์ นายกสมาคมผู้ค้าสลากออนไลน์ กล่าวว่า สมาคมได้ยื่นหนังสือถึง นายกิตติรัตน์ ณ ระนอง รองนายกรัฐมนตรี และ รมว.คลัง เรื่องกรมสรรพากรเดินสายเก็บภาษีจากผู้ค้าสลากบนดินที่ดำเนินการในช่วงปี 2547-2549 ทั้งที่ก่อนหน้านี้กรมสรรพากรมีหนังสือยืนยันว่า รายได้ดังกล่าวได้รับการยกเว้นภาษี
"ตอนนี้เจ้าหน้าที่กรมสรรพากรขู่ผู้ค้าหวยบนดินว่าหากไม่จ่าย จะทำการตรวจสอบภาษีของผู้ค้าในธุรกิจอื่นๆ ที่มีทั้งหมด ซึ่งผู้ค้าถูกประเมินภาษีตั้งแต่เป็นพันบาทจนถึงแสนบาท"นายชัยวัฒน์กล่าว
นายชัยวัฒน์ กล่าวว่า กรมสรรพากรไปตีความหลังจากมีคำสั่งศาลฎีกาแผนกคดีผู้ดำรงตำแหน่งทางการเมือง คดีหวยบนดินว่ามีการดำเนินการที่ไม่ถูกต้อง ทำให้มติคณะรัฐมนตรีที่ให้มีการยกเว้นภาษีเงินได้ดังกล่าวได้รับการยกเลิกไปด้วย และบอกว่าต้องเก็บภาษีย้อนหลังผู้ค้าหวยบนดินทั้งหมด เพราะถือว่าเป็นรายได้ที่ต้องเสียภาษี
นอกจากนี้ กรมสรรพากร ยังเลือกปฏิบัติเก็บภาษีกับผู้ค้าหวยบนดินเท่านั้น แต่ไม่ดำเนินการเก็บภาษีจากคนที่ได้รับรางวัล ซึ่งมีหลายคนได้รับตั้งแต่ 25-100 ล้านบาท
นายชัยวัฒน์ กล่าวว่า สมัยรัฐบาลประชาธิปัตย์ นายกรณ์ จาติกวณิช รมว. คลัง จะดำเนินการออกกฎหมายยกเว้นการเก็บภาษีดังกล่าวให้ เพราะเห็นว่าไม่เป็นธรรมที่จะไปเก็บภาษีย้อนหลัง แต่รัฐบาลชุดนี้กลับไม่ดำเนินการต่อ และปล่อยให้กรมสรรพากรมาไล่เก็บภาษีจากผู้ค้าหวยออนบนดิน